કુશીનાં લગ્ન પછી બેએક વર્ષે અમે ગોવા ફરવા ગયાં હતાં. ગોવા કરતાંય કુશીનું ઘર અને સંસાર જોવાનું સોનલને ભારે કુતૂહલ હતું. ત્રણ-ચાર દિવસ ગોવામાં ફરી લીધું પછી ટૅક્સી કરી અમે કુશીના ઘરે જવા નીકળ્યાં. ગામ તો સારું હતું. ચારે બાજુ હરિયાળી, જ્યાં ત્યાં વૃક્ષો પર ફણસ, વિલાયતી જાંબુ ને એવાં ફળો ઝળૂંબતાં હતાં. નારિયેળી તો પુષ્કળ. સોનલ તો રાજી રાજી, પણ શોધતાં શોધતાં અમે કુશીના ઘેર પહોંચ્યાં ત્યારે સોનલનો બધો નશો ઊતરી ગયો.